Title: 41
Author: TrstenskyP
Last saved by: Informatika
Company: GS

MINISTERSTVO OBRANY SR
  odbor riadenia štátnej správy	Bratislava      16 . mája 2011
Ev. č.: 1/6-8	Výtlačok číslo:
	Počet listov: 5
	Prílohy: 5/5

Usmernenie
k oslobodzovaniu občanov, ktorým vznikla branná povinnosť,
od výkonu mimoriadnej služby a alternatívnej služby

Na zabezpečenie jednotného postupu ministerstiev, rozpočtových organizácií a príspevkových organizácií v zriaďovateľskej pôsobnosti ministerstva a ostatných ústredných orgánov štátnej správy, Kancelárie prezidenta Slovenskej republiky, Kancelárie Národnej rady Slovenskej republiky, Kancelárie Ústavného súdu Slovenskej republiky, Národnej banky Slovenska, orgánov štátnej správy s celoštátnou pôsobnosťou, orgánov miestnej štátnej správy, orgánov obcí a vyšších územných celkov, právnických osôb, fyzických osôb oprávnených na podnikanie (ďalej len „zamestnávateľ) pri oslobodzovaní občanov podliehajúcich brannej povinnosti (okrem profesionálnych vojakov v služobnom pomere) od výkonu mimoriadnej služby podľa § 17 zákona č. 570/2005  Z. z.
o brannej povinnosti a o zmene a doplnení niektorých zákonov v znení neskorších predpisov (ďalej len „zákon o brannej povinnosti“) a od výkonu alternatívnej služby v súlade s § 7 ods. 5 zákona
č. 569/2005 Z. z. o alternatívnej službe v čase vojny a vojnového  stavu v znení neskorších predpisov vydávam toto

u s m e r n e n i e.

Čl. 1
Menný zoznam zamestnancov

(1)	Zamestnávateľ pri realizácii ustanovenia § 17 ods. 8 zákona o brannej povinnosti zasiela územnej vojenskej správe príslušnej podľa adresy trvalého pobytu zamestnanca menný zoznam zamestnancov každoročne do 31. januára; menný zoznam spracováva podľa prílohy č. 2
k tomuto usmerneniu.

(2)	Zamestnávateľ menný zoznam zamestnancov spracovaný podľa odseku 1 zasiela
v jedinom výtlačku; adresy územných vojenských správ sú uvedené v prílohe č. 1 k tomuto usmer-
neniu.

(3)	 Ak po 31. januári kalendárneho roka vznikne nový zamestnávateľ alebo je novo určený na plnenie úloh súvisiacich so zabezpečovaním bezpečnosti a obrany Slovenskej republiky
v súlade s § 17 ods. 4 zákona o brannej povinnosti zasiela prvýkrát menný zoznam v nasledujúcom kalendárnom roku do 31 januára.

(4)	Menný zoznam zamestnancov obsahuje tieto údaje
a)	priezvisko, meno a akademický titul,
b)	rodné číslo,
c)	adresu trvalého pobytu.

(5)	V mennom zozname zamestnávateľ okrem údajov uvedených v odseku 4 uvedie aj
schválený počet zamestnancov oslobodených od povinnosti vykonať mimoriadnu službu alebo al-
ternatívnu službu. Zamestnávateľ na zabezpečenie korešpondencie s územnou vojenskou správou
uvedie svoju adresu vrátane IČO zamestnávateľa, kontaktnú osobu a jej telefónne číslo.

(6)	Počet zamestnancov oslobodených od výkonu mimoriadnej služby a alternatívnej
služby zamestnávateľovi schvaľuje orgán ustanovený v § 17 ods. 7 zákona o brannej povinnosti.

(7)	V ústrednom orgáne štátnej správy zriadenom zo zákona, ktorý nemá zriaďovateľa počet zamestnancov oslobodených od výkonu mimoriadnej služby a alternatívnej služby schvaľuje jeho štatutárny zástupca.

(8)	Zamestnávateľ predkladá na schválenie navrhovaný počet zamestnancov na oslobodenie od výkonu mimoriadnej služby a alternatívnej služby orgánom uvedeným v § 17 ods. 7
zákona o brannej povinnosti v týchto prípadoch:
a)	po jeho vzniku, ak plní úlohy v dôležitom záujme bezpečnosti a obrany Slovenskej republiky
v súlade s § 17 ods. 4 zákona o brannej povinnosti,
b)	po jeho určení za subjekt hospodárskej mobilizácie,
c)	pri zmene počtov zamestnancov potrebných na zabezpečenie bezpečnosti a obrany Slovenskej republiky v súlade s § 17 ods. 4 zákona o brannej povinnosti.
	Termín predloženia a vzor návrhu počtu zamestnancov oslobodených od výkonu mimoriadnej služby a alternatívnej služby na schválenie spresňuje schvaľujúci orgán.

(9)	Ak u zamestnávateľa nedôjde k zmene schváleného počtu zamestnancov, územnej vojenskej správe oznamuje posledný schválený počet.

(10)	Zamestnávateľ v menných zoznamoch zamestnancov zasielaných viacerým územným vojenským správam uvedie celkový schválený počet zamestnancov oslobodených od výkonu mimoriadnej služby a alternatívnej služby na každom mennom zozname.

(11)	Ak sú zasielané menné zoznamy od jedného zamestnávateľa viacerým územným vojenským správam, súčet všetkých zamestnancov oslobodených od výkonu mimoriadnej služby
a alternatívnej služby nesmie byť väčší ako schválený počet zamestnancov oslobodených od výkonu mimoriadnej služby a alternatívnej služby.

(12)	Zamestnávateľ v mennom zozname zamestnancov uvedie zamestnancov, ktorí sú zaradení na plnenie úloh súvisiacich so zabezpečením bezpečnosti a obrany Slovenskej republiky
v súlade s § 17 ods. 4 zákona o brannej povinnosti v abecednom poradí podľa priezviska a mena.

(13)	Zamestnávateľ v mennom zozname neuvádza zamestnancov, ktorým zanikla branná povinnosť v súlade s § 7 zákona o brannej povinnosti.

(14)	Zamestnávateľ v mennom zozname zamestnancov uvedie len tých zamestnancov, ktorým vznikla branná povinnosť a v kalendárnom roku predkladania menného zoznamu zamestnancov dosiahnu fyzický vek 55 rokov a menej.

(15)	Zamestnávateľ uvedie zamestnancov - ženy len v tom prípade, ak dobrovoľne prevzali brannú povinnosť, napr. boli v služobnom pomere profesionálnej vojačky.

(16)	Zamestnávateľ v mennom zozname neuvádza zamestnancov, ktorí predložia preukaz  o trvalej nespôsobilosti vykonať povinnú vojenskú službu alebo inú službu alebo boli vyradení
z vojenskej evidencie podľa § 16 ods. 5 zákona č. 569/2005 Z. z. o alternatívnej službe v čase vojny a vojnového stavu, prestali byť občanmi Slovenskej republiky, a ktorým sa skončil trvalý pobyt na území Slovenskej republiky.

Čl. 2
Oznámenie o vzniku a o skončení služobného pomeru zamestnanca

(1)	Zamestnávateľ pri realizácii ustanovenia § 17 ods. 5 zákona o brannej povinnosti zasiela územnej vojenskej správe príslušnej podľa adresy trvalého pobytu zamestnanca oznámenie
o vzniku a o skončení služobného pomeru zamestnanca; oznámenie spracováva podľa prílohy č. 3
k tomuto usmerneniu.

(2)	Zamestnávateľ oznámenie o vzniku a o skončení služobného pomeru zamestnanca spracované podľa odseku 1 zasiela v jedinom výtlačku do 30 dní od vzniku alebo od skončenia služobného pomeru zamestnanca.

(3)	Zamestnávateľ v oznámení o vzniku a o skončení služobného pomeru zamestnanca podľa odseku 1 uvedie zoznam zamestnancov. Zamestnávateľ na zabezpečenie korešpondencie
s územnou vojenskou správou uvedie svoju adresu vrátane IČO zamestnávateľa, kontaktnú osobu
a jej telefónne číslo.

(4)	Zoznam zamestnancov podľa odseku 3 obsahuje tieto údaje
a)	priezvisko, meno a akademický titul,
b)	rodné číslo,
c)	adresu trvalého pobytu,
d)	dátum vzniku alebo skončenia služobného pomeru.

(5)	Na spracovanie zoznamu zamestnancov podľa odseku 3 a 4 sa primerane vzťahujú ustanovenia čl. 1 odseky 12, 14 až 16.

(6)	Zamestnávateľ v oznámení o vzniku a o skončení služobného pomeru zamestnanca neuvádza zamestnancov, ktorým nevznikol alebo nezanikol služobný pomer.

(7)	Zamestnávateľ pri skončení služobného pomeru zamestnanca z dôvodu priznávania vojenskej hodnosti) spracuje na každého zamestnanca samostatne oznámenie s doplňujúcimi údajmi podľa vzoru uvedeného v prílohe č. 3 k tomuto usmerneniu.

) § 21 ods. 9 zákona č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov.

Čl. 3
Povinnosť zamestnávateľa v období krízovej situácie

(1)	Zamestnávateľ v období krízovej situácie) je povinný bezodkladne oznámiť príslušnej územnej vojenskej správe dôvody vzniku a zániku oslobodenia podľa adresy trvalého pobytu zamestnanca; oznámenie spracováva podľa prílohy č. 4 k tomuto usmerneniu.

) Čl. 1 ods. 4 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu.

(2)	Oznámenie o vzniku a o zániku dôvodu oslobodenia zamestnanca zasiela zamestnávateľ v prípade, že nastali zmeny v mennom zozname zamestnancov, ktorý zaslal príslušnej územnej vojenskej správe do 31. januára kalendárneho roka. Zmeny v mennom zozname môžu nastať
v týchto prípadoch:
a)	skončenie štátnozamestnaneckého pomeru alebo pracovného pomeru oslobodeného zamestnanca,
b)	vznik štátnozamestnaneckého pomeru alebo pracovného pomeru a ak je zároveň uvedený zamestnanec určený na plnenie úloh súvisiacich so zabezpečovaním bezpečnosti a obrany Slovenskej republiky v súlade s § 17 ods. 4 zákona o brannej povinnosti,
c)	zmena v určení zamestnanca na plnenie úloh súvisiacich so zabezpečovaním bezpečnosti a obrany Slovenskej republiky v súlade s § 17 ods. 4 zákona o brannej povinnosti.
Schválený počet občanov oslobodených od výkonu mimoriadnej služby a alternatívnej služby nemôže byť prekročený.

(3)	Ak v období krízovej situácie vznikne nový zamestnávateľ alebo je novo určený na plnenie úloh súvisiacich so zabezpečovaním bezpečnosti a obrany Slovenskej republiky
v súlade s § 17 ods. 4 zákona o brannej povinnosti na realizáciu ustanovenia § 17 ods. 9 zákona
o brannej povinnosti bezodkladne zasiela územnej vojenskej správe príslušnej podľa adresy trvalého pobytu zamestnanca oznámenie o vzniku dôvodu oslobodenia zamestnanca; oznámenie spracováva podľa prílohy č. 5 k tomuto usmerneniu.

(4)	Zamestnávateľ v jedinom výtlačku zasiela
a)	oznámenie o vzniku a o zániku dôvodu oslobodenia zamestnanca spracované podľa odseku 1,
b)	 oznámenie o vzniku dôvodu oslobodenia zamestnanca spracované podľa odseku 3.

(5)	Zamestnávateľ v oznámení o vzniku a o zániku dôvodu oslobodenia zamestnanca podľa odseku 1 a v oznámení o vzniku dôvodu oslobodenia zamestnanca podľa odseku 3 uvádza len tých zamestnancov, ktorí sú zaradení na plnenie úloh súvisiacich so zabezpečovaním bezpečnosti a obrany Slovenskej republiky v súlade s § 17 ods. 4 zákona o brannej povinnosti.
Zamestnávateľ na zabezpečenie korešpondencie s územnou vojenskou správou uvedie svoju adresu vrátane IČO zamestnávateľa, kontaktnú osobu a jej telefónne číslo.

(6)	Zoznam zamestnancov podľa odseku 5 obsahuje tieto údaje
a)	priezvisko, meno a akademický titul,
b)	rodné číslo,
c)	adresu trvalého pobytu,
d)	dátum vzniku alebo zániku dôvodu oslobodenia.

(7)	Na spracovanie zoznamu zamestnancov podľa odseku 5 sa primerane vzťahujú ustanovenia čl. 1 odseky 10 až 16.

Čl. 4
Správne delikty

(1)	Zamestnávateľ sa dopustí správneho deliktu, ak poruší oznamovaciu povinnosť uvedenú v § 17 ods. 5, 8 alebo ods. 9.

) § 20a  zákona č. 570/2005 Z. z.

(2)	Územná vojenská správa uloží za správny delikt pokutu do výšky 1 000 eur a pri opakovanom správnom delikte až do výšky 5 000 eur.

Čl. 5
Zrušovacie ustanovenie

Dňom 31. mája 2011 ruším platnosť Usmernenia k oslobodzovaniu občanov, ktorým vznikla branná povinnosť, od výkonu mimoriadnej služby a alternatívnej služby č.: OdRŠS-133/2009
a OdRŠS-140/2009.
Čl. 6
Spoločné ustanovenie

Adresy územných vojenských správ aj s telefónnymi číslami sú uvedené a spresňované
v priebehu kalendárneho roka na webovej stránke Ministerstva obrany Slovenskej republiky v časti kontakty.
Čl. 7
Účinnosť
Usmernenie k oslobodzovaniu občanov, ktorým vznikla branná povinnosť, od výkonu mimoriadnej služby a alternatívnej služby nadobudne účinnosť 1. júna 2011.

	Ing. Ľubomír Galovič
	riaditeľ

Zoznam príloh
Adresy územných vojenských správ	1 list
Menný zoznam zamestnancov oslobodených od výkonu mimoriadnej služby 
a alternatívnej služby	1 list
Oznámenie o vzniku a o skončení služobného pomeru zamestnanca	1 list
Oznámenie o vzniku a o zániku dôvodu oslobodenia zamestnanca	1 list
Oznámenie o vzniku dôvodu oslobodenia zamestnanca	1 list